
			Prolog

			VEIEN HADDE BARE TO kjørefelt og skog på begge sider. Speedometeret viste nitti, og den grå asfaltstripa som utgjorde fylkesvei 276 lå tom.

			Fangen ved siden av Olof Possner i baksetet var mørk­hudet, kanskje sigøyner eller tater. Han var ganske kort­vokst og så bra ut, tross den ujevne og skjeve boksernesa.

			Olof greide å få hånden bort til underarmen og klø seg på det svarte hakekorset. Håndjernene skranglet.

			«Hvor langt er det igjen?» spurte han den kvinnelige vokteren som kjørte.

			«En stund.»

			Det var den andre vokteren som svarte. Conny Eriksson, en sympatisør som hadde behandlet ham ålreit og gitt ham fordeler i Norrtälje-fengselet. Han hadde hjulpet ham å føre ut brev til venner og damer. I Österåker burde det være voktere med samme innstilling, noen som støttet nasjonalbevegelsens kamp mot den store utskiftningen og den jødiske verdenskonspirasjonen.

			Flyttingen ville sikkert ikke bli så ille. Kanskje det til og med ville bli godt med nye omgivelser etter nesten sju år i Norrtälje-fengselet. Han visste at ryktet gikk foran ham. I allmennhetens øyne var han morder, men innenfor bevegelsen ble han betraktet som politisk fange.

			Conny Eriksson dreide på hodet og betraktet noe i sidespeilet. Siden fangetransporten manglet bakrute, kunne ikke Olof se hva som hadde fanget oppmerksom­heten hans.

			«Hva er det der for en helsikes tosk?» mumlet vokteren.

			I neste øyeblikk kjørte en sølvgrå Saab forbi dem i stor fart.

			De kom til en skarp sving. Olofs kropp ble slengt frem­over og fanget opp av beltet da den kvinnelige vokteren bremset hardt.

			«What the fuck,» utbrøt mannen ved siden av ham.

			Foran dem hadde Saaben senket farten. Det kom et skarpt smell, og fangetransporten kastet på seg. Olof så en rød Ford en halv meter fra dem på venstre side.

			«Hva faen er det som foregår?» ropte Conny Eriksson da Forden skumpet til fangetransporten på nytt. Olof oppdaget at føreren hadde finlandshette. Den kvinnelige vokteren hadde sin fulle hyre med å holde bilen på veien, mens farten avtok og skogen passerte stadig langsommere utenfor.

			Fangetransporten sakket av og stoppet til slutt helt.

			Ingen sa noe. Vokterne var så sjokkert at de hadde glemt å melde fra på radioen, innså Olof.

			Saabens dører fløy opp. To mann i finlandshette og grønn militærjakke løftet hver sine automatvåpen og gikk bredbeint mot fangetransporten.

			«Det er nok best dere slipper meg ut,» sa Olof.

			Han fikk ikke noe svar. Conny Erikssons nakke glinset av svette.

			Uten varsel skjøt en av mennene en salve mot motor­kassa; det smatret da kulene slo inn i karosseriet. Vokterne kastet seg ned i forsetene.

			«Åpne, for faen, det er ikke verd det,» ropte Conny Eriksson.

			Han ventet ikke på svar fra kollegaen.

			«Ikke skyt,» ropte han. «Vi kommer ut.»

			De åpnet dørene og strakte hendene i været. Det kom grå røyk fra den gjennomhullede motorkassa. Nå var mennene rett foran bilen. De tok et par lange skritt frem og trykket vokterne ned på asfalten. Samtidig kom mannen fra den røde Forden mot dem. Han åpnet bakdøra på fangetransporten, grep Olof i skulderen og dro ham ut.

			Lukta av frihet er lukta av krutt, tenkte han.

			Mannen pekte mot Saaben med den behanskede høyrehånden og ga Olof en dytt. Olof skjønte at de holdt seg tause for at vokterne ikke skulle høre stemmene deres. Det gjaldt å ikke gi dem noe som kunne hjelpe purken i den jakten som snart ville være i full gang. Mens han gikk mot bilen, lurte han på hvilke av kompisene hans som skjulte seg bak maskeringen. Men spørsmålene fikk vente til han satt i Saaben på vei vekk herfra i retning friheten.

			Snart ville det kry av politibiler og journalister på den øde veien. Reporterne ville være på tuppa etter å beskrive hvor farlig han var. Fjeset hans ville bli slått opp på salgsplakater i aviskiosker over hele Sverige. Han så opp mot den blå, skyfrie himmelen. Solen varmet nakken og den barberte skallen.

			«Knallvær å bli befridd i,» sa han.

			Fredag 17. mai 1996

			TOMAS WOLF SÅ PÅ kista som ble senket ned i jorda. Morens bleke, pløsete overarmer disset da hun la hånden foran munnen og hulket.

			«Kristian, kjære Kristian,» snufset hun.

			Tomas’ lillebror Peter la armen rundt henne. Hun klemte ansiktet mot skulderen hans. Tomas stakk siga­retten i munnviken og tok imot spaden som ble rakt frem til ham.

			«Vent,» sa Peter.

			Han frigjorde seg fra moren og gikk bort til graven. Opp av bagen tok han en lang dolk. Tomas husket den. Peter hadde fått den av Kristian til femtenårsdagen. På skjeftet var den tyske ørnen og et hakekors gravert inn. Peter mumlet noe og slapp kniven ned på kistelokket med et dunk. Tomas måkte opp svart jord med spaden, bikket på den og lot muldjord drysse ned i graven. Knivbladet glinset i maisolen som en fisk på en brygge. Synet minnet Tomas på hvordan han halvannet år tidligere – høsten 1994 – knivstakk Kristian og lot ham ligge igjen for å dø i en skog utenfor Hallstahammar. Liket ble aldri funnet, men Tomas var sikker på at han var død. For at moren skulle slippe å leve i uvisshet, hadde han hjulpet henne å få ham erklært død.

			Taust rakte han spaden til Peter.

			«Jeg venter der borte,» sa han.

			Svedvi kirke stakk opp som en grå, enslig tann i det grønne landskapet. Lenger unna, nedenfor høyden, snodde riksvei 66 seg forbi. Industrileden, som den ble kalt.

			Tomas lukket øynene og snudde ansiktet mot solen. En dag ville den slukne, slutte å sende ut den livgivende varmen. Slutte å nære galskapen, hatet og drapene. Mørket ville senke seg, og den altomfattende døden ville ta jorden i besittelse.

			Han slo opp øynene da han hørte skritt. Det var Peter som kom traskende. Grusen knaste under de svarte støvlene og den barberte skallen skinte.

			«Her vil han ligge bra, storebroren vår. Håper han får fred.»

			Tomas svarte ikke. Han lurte på om et menneske kunne finne fred hvis det hadde gjort så mye ondt som Kristian. Han håpet det. Kristian var tross alt det nærmeste han hadde hatt en farsskikkelse under oppveksten.

			Peter tok en snusdåse opp av baklomma og klemte sammen kornene til en pris. Han dro ut overleppa og stakk inn den svarte klumpen.

			«Gravstøtta kommer om en uke,» sa han og tørket fingrene på buksa. «Det var bra Kristian ikke fikk signere den selv. Håndskrifta hans var uleselig.»

			Han flirte så prisen avtegnet seg som en blekklatt mot tannkjøttet. Han liknet Kristian når han smilte, selv om de egentlig bare var halvbrødre.

			Vi er brødre. Men vi er ulike.

			Det var det siste Kristian hadde sagt i skogen. Så dro han frem kniven han hadde med for å drepe lillebroren sin. Likevel var det Tomas som fortsatt var i de levendes rekker.

			Familien han vokste opp med var redusert. En fjerdedel var borte. Av de tre brødrene var bare to igjen. Og de to gjenlevende kunne ikke vært mer ulike. Peter tilhørte nasjonalbevegelsen, den nynazistiske gruppen Tomas hadde forlatt på åttitallet for å søke til politiet i stedet.

			Moren kom vaggende langs grusgangen.

			«Du burde besøke henne oftere,» sa Peter alvorlig. «Hun har bare oss nå.»

			Tomas åpnet munnen for å svare, men ble avbrutt av at mobilen ringte. Han tok den frem, en Motorola Startac, og åpnet den. Zingo sto det på displayet.

			Lars Johansson, som han egentlig het, var den viktigste årsaken til at Tomas hadde greid å legge nasjonal­bevegelsen bak seg og bli politi. Klengenavnet fikk han etter å ha forsvart seg med en flaske Zingo-brus mot en narkoruset innbruddstyv i Västerås på syttitallet. Nå arbeidet både han og Tomas ved Stockholms voldsavsnitt.

			«Ja?»

			«Hvor er du?» sa Zingo.

			Tomas hadde tatt en feriedag for å slippe å fortelle om begravelsen. Han og Zingo sto hverandre nær, men de pratet sjelden om ting som virkelig betydde noe.

			«I Hallstahammar. Jeg besøker mor.»

			Etter bakgrunnssuset å dømme var Zingo i en bil.

			«Koselig. Men tjenestene dine er etterspurt.»

			Tomas rygget et par skritt unna for å unngå at de andre hørte samtalen.

			«Hvorfor det?»

			«Din aktverdige gamle venn Olof Possner har rømt.»

			Tomas skottet mot Peter, som sto og pratet med moren. Olof Possner hadde vært Kristians beste venn, det var han som hadde fått både ham og Tomas inn i bevegelsen.

			«Hvordan kunne han rømme? Han sitter vel i Norrtälje-fengselet?»

			«Han skulle overføres til Österåker. Fangetransporten ble praiet på fylkesvei 276. Det ble løsnet skudd også, har jeg skjønt.»

			Tomas risset en halvsirkel i grusen med skoen.

			«Noen skadde?»

			«Nei, de skjøt i motorkassa. For å skremme, sikkert.»

			«Når skjedde det?»

			«For en halvtimes tid siden.»

			Tomas kikket på klokken. Den var kvart over to.

			«Jeg drar nå.»

			EN KVINNE KUNNE ANES bak vinduet i den skittenrosa trevillaen i Mälarhöjden. Klokken var snart tre, det var like før skolene sluttet for helgen. Vera Berg lot den lyseblå Saaben trille i frigir de siste meterne mens hun betraktet skikkelsen som beveget seg der inne.

			Kjente hun til Vera?

			Vera svingte ut i veikanten og stoppet. Av gammel vane lette hun etter sigarettene i midtkonsollen, men fant ingen. Hun hadde sluttet.

			I passasjersetet vred Rikard Muryn på seg. Mälaren glitret mellom husene.

			«Rygg litt så hun ikke ser deg,» sa han.

			Vera ignorerte ham og slo av tenningen. En renovasjons­bil passerte.

			Kvinnen der inne var eksen til Rikard; Vera var den nye kjæresten hans. Affæren på jobben som hadde kostet ham familien.

			Hun innprentet seg at hun ikke skulle ha dårlig samvittighet. Like fullt ble hun ille til mote av å se syklene som lå slengt mot inngangstrappa og den sammensunkne fotballen på plenen.

			Hun hadde en liten gutt selv, Sigge, som nettopp hadde begynt på skolen. Og hver gang hun tvilte på forholdet til Rikard, kom tankene inn på gutten. Skulle hun rive Rikard ut av Sigges tilværelse når han nettopp var kommet inn i den?

			«Du, jeg vil ikke ha noen krangel,» sa han. «Det blir enklest slik.»

			Vera nikket mot huset. «Det er nok for sent.»

			Kvinnen sto i vinduet og så på dem. Hun het Lisa, og på papiret var hun fortsatt Rikards kone selv om de hadde vært separert i nesten et år. Vera, Rikard og Sigge hadde flyttet inn i en av Aftonbladets leiligheter. Den lå i Floragatan og var egentlig en evakueringsbolig for jour­nalister som levde under trussel. Men siden Rikard var redaksjonssjef i avisen, kunne han gjøre litt som han ville.

			Det var i Floragatan forholdet hadde begynt også, det skjedde allerede samme kveld som han vervet Vera til Aftonbladet.

			«Nå får jeg et helvete,» sa han. «Jeg burde tatt drosje.»

			Han hadde kjøpt en leilighet til Lisa på Södermalm. De skiftet på med å bo sammen med barna i Mälarhöjden og byttet hver uke. Likevel hadde hun ikke villet undertegne skilsmissesøknaden.

			«Har du fortalt henne at vi er sammen?»

			«Det har ikke passet.» Han sukket. «Jeg må nok gå.»

			Av og til lurte Vera på om det hadde vært et feilgrep å innlede forholdet.

			«Men jeg har ordnet det slik at du får jobbe med stats­besøket,» sa Rikard. «Diana og Charles. Det blir stort.»

			Det var alltid like rart når han skiftet mellom å være partner og sjef. Men Vera smilte til ham likevel.

			«For papiravisen?» spurte hun.

			For tiden var hun plassert i nettredaksjonen, avisens fryseboks. Hun ble presset dit i fjor, etter at en misunnelig kollega som het Leif M. Ivarsson arrangerte et kupp mot henne.

			«Nei, du blir i nettredaksjonen,» sa Rikard. «Men bare en stund til.»

			«Så jeg skal ikke engang være til stede under stats­besøket?» spurte hun. «Bare sitte og oppdatere et nettsted som ingen leser?»

			«Ja, det vil jeg tro.»

			Han la hånden på hennes, men hun trakk den unna. Igjen famlet fingrene over midtkonsollen der sigarettene hadde pleid å ligge.

			«Men det pisspreiket til Ivarsson er jo avklart,» sa hun. «Alle vet at det ikke stemmer. Kan du ikke bare løse det?»

			«Hvordan tror du det ville gå?» sa Rikard. «Hvis jeg blander meg inn, ser det ut som om du får fordeler fordi vi er sammen. Da blir du utsatt for enda mer dritt.»

			Vera tok posen med nikotintyggegummi og slengte to biter i munnen.

			«Hvorfor skal jeg straffes, mens du fortsatt får sitte i ledelsen? Det er jo sykt.»

			Den skarpe væsken fra tyggegummiene sved i svelget. Hun hadde kommet til Aftonbladet som stjerne. Nå var hun lavere i rang enn en hvilken som helst sommervikar.

			«Ja da, jeg vet det.» Han hadde hevet stemmen nå. «Men det er ikke jeg som bestemmer reglene.»

			De satt tause en stund.

			Klokken på dashbordet viste tre. Kristian Wolfs begravelse burde være over nå. Nynazisten som var bror av Tomas Wolf, den trettitreårige politimannen hun gransket året før.

			Vera hadde fulgt etter ham til stedet der politiet trodde at Kristian var tatt av dage. En skogtapp i Hallstahammar der en kniv med Kristians initialer ble funnet etterpå. Hun hadde bedt Tomas’ kollega Zingo om hjelp med å finne ut om han virkelig hadde drept broren sin. Men det var ikke funnet noe lik, og ingen nye beviser hadde kommet frem.

			I dag ble en tom kiste senket ned i jorden. Kanskje hun aldri ville få vite hva som egentlig hadde skjedd. Hun lurte på om Tomas sto der ved graven og lot som han sørget over broren.

			Det var så rart, de hadde kommet så nær inn på hverandre. To ganger hadde han reddet livet hennes når hun ble innblandet i de sakene han etterforsket. Men like fullt lå hemmeligheten rundt Kristians skjebne som en kløft mellom dem.

			«Unnskyld,» sa Rikard og brøt tausheten. «Jeg skal ordne dette, men du må gi meg litt tid.»

			Vera svarte ikke. Det kom en sur eim fra baksetet i den varme kupeen. Rikard snuste i lufta som en hund med ferten av en trussel.

			«Hva er det som lukter?» spurte han.

			«Det er nok et av Sigges gamle olivenglass som har lekket.»

			«Men stakkars gutt ...» Rikard så bekymret ut.

			En banankasse med stjålet hermetikk som hadde gått ut på dato var det eneste Sigge hadde igjen etter den forsvunne faren. Kanskje det var derfor han ikke ville la henne kaste varene, tenkte Vera.

			Jonny, som faren til Sigge het, var Veras eks og leder for Southside MC i Malmö. Nyttårsaften 1994 hadde han gått ut og aldri kommet tilbake. Overlatt gutten til sin skjebne, alene i leiligheten.

			Moren var død, og han hadde ingen andre slektninger, i alle fall ikke noen Vera visste om. Noen dager ut på nyåret ringte gutten på døra hjemme hos Birgitta på Kungsholmen, der Vera bodde da. Han fikk flytte inn, og til slutt fikk Vera omsorgsretten selv om hun ikke var Sigges egentlige mor.

			«Helvete,» sa Rikard plutselig.

			Vera skulle akkurat til å spørre hva han mente da et rop skar gjennom villastrøket.

			«Tar du med deg tøyta hit?»

			Det var Lisa. Hun hadde kommet ut av huset; nå sto hun foran bilen og pekte anklagende på Vera. Blikket var mørkt og kroppen tynn.

			«Lisa,» ropte Rikard. «Ro deg ned.»

			Han vrengte av seg sikkerhetsbeltet og åpnet døra.

			«Skal barna behøve å komme hjem og se den som har ødelagt familien deres?» skrek kona.

			Rikard gikk ut av bilen og snudde seg mot Vera. «Jeg ringer.»

			Hun startet motoren og satte bilen i bevegelse, rundet Lisa og trillet ned bakken. I speilet så hun hvordan Rikard prøvde å få Lisa med seg inn i huset. Hun dro i ham så den blå dressen raknet.

			Da Vera kom ut på Hägerstensvägen, oppdaget hun at Rikard hadde glemt nøklene sine på setet. Hun rynket pannen irritert og la dem i hanskerommet.

			Telefonen ringte. Det var Jerker Wretström, Märsta-kommissæren som hadde vært kilden hennes etter at hun dekket et drap som Kristian Wolf i første omgang hadde vært mistenkt for.

			«Jeg ville bare fortelle at jeg har fått ny jobb,» sa han. «Sjef for et nytt avsnitt vi kaller Ravekommisjonen.»

			Vera lo. «Da får jeg vel gratulere?»

			Han kremtet. «Uansett har vi en razzia på Docklands som du kanskje vil være med og dekke?»

			«Skal dere ha fiskedam der også?»

			Wretström stusset. «Hva ...?»

			«Ja, på razziaen, mener jeg. For det er vel bare unger på Docklands? Du får heller ringe når du skal slå til mot noe annet enn et barneselskap.»

			Fra bilradioen kom Dagens Ekos vignett. Det var en ekstraordinær nyhetssending. En kjent nynazist var blitt befridd fra en fangetransport utenfor Norrtälje.

			«Jeg må legge på,» sa hun.

			Hun skrudde opp lyden. Fangetransporten var blitt stoppet på fylkesvei 276. Ifølge de første opplysningene hadde gjerningsmennene automatvåpen.

			Kanskje nynazisten var en av Kristian Wolfs venner?

			Vera bestemte seg for å dra rett til redaksjonen selv om vakten hennes ikke begynte før seks på kvelden. Hvis hun greide å sikre seg en egen nyhet om befrielsen, kunne ikke sjefene hindre henne i å få stoffet sitt i papirutgaven.

			EN DRØYT TRE HUNDRE meter lang strekning av fylkesvei 276 var stengt. Tomas sveivet ned ruta og holdt frem tjenestebeviset for den uniformerte kollegaen som sto plassert ved sperringen, så fikk han kjøre videre inn på området. Han stoppet sin blå Volvo 240 ved en samling politibiler og gikk ut. Zingo satt på huk i veien rett før en sving og studerte de mørke bremsesporene på asfalten. Skjult i trærne i veikanten satt en fugl og sang ubekymret.

			Zingo strøk hånden over den røde hawaiiskjorta, stoppet ved brystlomma og tok frem en pakke Chester­field. Det gråsprengte håret var fett og nådde nesten til skuldrene.

			«Hvor godt kjente du ham?» spurte han og tente den filterløse sigaretten mens de gikk langs veien.

			«Possner?»

			«Ja.»

			«Veldig godt,» sa Tomas. «Kristian var bestevennen hans. Det var han som satte Kristian – og senere meg – i forbindelse med nasjonalbevegelsen. Takket være Possner ble Kristian raskt en lederskikkelse selv om han var ung.»

			Tomas husket mediedekningen av straffesaken for drapet Olof Possner nå sonet for. Sammen med fire andre skinheads hadde han stått tiltalt for å ha sparket i hjel en eritreisk utvekslingsstudent i Västerås i 1989. Da dommen ble avsagt, strakte han høyrearmen ut i lufta med en latter og ropte sieg heil.

			De kom ut av svingen, og foran dem, mellom de to kjørefeltene, sto den mørkeblå fangetransporten. Zingo stakk pekefingeren i et av kulehullene i fronten.

			«Rett før svingen ble fangetransporten forbikjørt av en sølvgrå Saab. Etter den kom en rød Ford som kjørte opp på siden av dem og tvang dem til å stoppe. To mann kom ut av Saaben, som sto og ventet på den andre siden av svingen. Gjerningsmennene var maskert. De skjøt for å få vokterne til å åpne dørene. Ut av Forden kom enda en mann. Han førte fangene til Saaben, som dro fra stedet først, den kjørte i retning Österåker.»

			Tomas hevet øyenbrynene.

			«Fangene?»

			Zingo kremtet.

			«Det var to av dem. Foruten Possner satt en Sean O’Connor i baksetet. En irsk småforbryter, en kriminell fotnote. Jeg regner med at vi finner ham snart, han sitter vel gjemt i en potetåker et sted.»

			Tomas fikk øye på en storvokst kar i blå uniform i forsetet på en av svartemarjene som sto i veikanten. Zingo pekte på ham med sigaretthånden.

			«Han der er Conny Eriksson. En av de to vokterne som transporterte Possner.»

			Tomas rynket pannen. «Har de ikke spesielt personell til transportene?»

			«Det er et slags pilotprosjekt for å effektivisere. Du vet jo hvordan det mumles om at de hundre og førti politidistriktene skal slås sammen til ... ja, ikke like mange.»

			Tomas ristet på hodet.

			«Det skal alltid spares penger.»

			«Spørsmålet er hva dette landet sparer til – hva er det vi skal kjøpe?» sa Zingo og vinket til seg Conny, som møysommelig gikk ut av svartemarja og kom bort til dem.

			«Går det bra med deg?» spurte Tomas og la en hånd på skulderen hans.

			Vokteren nikket. Han stirret på dem med tettsittende øyne.

			«Hvilket inntrykk fikk du av de gutta som befridde Possner?» spurte Tomas.

			«De var godt organisert. De nølte ikke. Og de hadde militære våpen.»

			«Hvordan vet du det?»

			«De skjøt jo faen meg mot oss. Og jeg har da gjort førstegangstjeneste. Det er en ren skandale at de ikke lar oss bære våpen. Hvordan skal vi kunne gjøre motstand? Og dessuten ...»

			«Dessuten hva?» spurte Tomas.

			Conny Eriksson så seg rundt og kom et skritt nærmere.

			«Kvinnelige voktere,» sa han. «Erika Lyxén heter hun som kjørte. Jeg mener nå at kvinner ikke bør kjøre bil i det hele tatt. Særlig ikke fangetransporter. Det er farlige menn vi transporterer. Du skulle hørt hvordan kvinnfolket hylte da Forden braste inn i oss. Nei, det er faen ikke rart vi har nesten femti rømninger i året her i landet.»

			Tomas sukket innvendig. Han måtte ta seg sammen for ikke å havne i diskusjon. Det ville ikke føre til noe, og det ville ikke hjelpe dem å finne Olof Possner.

			«Sa de noe, disse mennene?» spurte han i stedet. «Til hverandre eller til fangene?»

			«Ikke så vidt jeg hørte.»

			En ung politibetjent nærmet seg med en kartong i armene.

			«Journaler og besøkslister for Olof Possner og Sean O’Connor fra Norrtälje-fengselet,» sa Zingo. «Det tok en stund å få dem hit. Alt måtte kopieres. Og det skulle faen ikke forundre meg om de ville skvette vievann på hver side før de fikk slippe ut av fengselets ærverdige kontor.»

			Han knipset vekk sneipen og gikk politibetjenten i møte.

			Tomas henvendte seg til Conny Eriksson.

			«Hvor er kollegaen din?» spurte han. «Var det Erika hun het?»







			4

			NYHETEN OM BEFRIELSEN HADDE overtatt redaksjonen totalt da Vera kom inn på Aftonbladet. Tipstelefonene ringte i ett kjør. TV-skjermene viste sendingene fra SVT og TV4. På de tre kolossale, halvsirkelformede balkongene høyt over redaksjonsgulvet sto selgere og resepsjonister og så på dramaet som pågikk nedenfor.

			Ti–tolv journalister prøvde å rekke alle telefonsam­talene. Sikkert like mange var ute i felten.

			Vera ville også være med.

			Bli målrettet igjen, ikke bare flakke rundt i den blind­tarmen nettredaksjonen var.

			En blinkende lampe i taket fikk alt til å stoppe opp.

			«TT har flashet,» ropte Gjedda fra Båten.

			Den hvelvede nyhetsdesken var redaksjonens hjerte. Det var der alle sjefer var plassert.

			«Sjekker dere TT-linjen?» ropte Gjedda.

			Tidningarnas Telegrambyrå sendte såkalte flash bare når det hadde skjedd noe av stor nyhetsverdi. En kort tekst som meldte om det viktigste.

			Vera marsjerte bort til Gjedda. Han het egentlig Anders Gärdén og var nattsjef. Han hadde åpnet tre knapper i skjorta, men likevel virket det ikke som om han fikk nok luft.

			«Lager vi et ekstranummer om rømningen?» spurte hun.

			«Jeg vet ikke ennå. Muryn svarer ikke. Jeg aner ikke hvordan vi skal få det til.» Han sukket. «Det er bare en mengde forbaskede vikarer inne. Vi ligger etter med alt.»

			Vera lot blikket sveipe over redaksjonen. Halvparten av journalistene kjente hun knapt igjen. Kanskje hun kunne utnytte kaoset til sitt eget beste.

			«Jeg kan hjelpe til,» sa hun. «Gi meg hva som helst.»

			Hun håpet at den fortvilte situasjonen ville få ham til å gi etter. Men før Gjedda rakk å svare, ble de avbrutt av et rop.

			«Vi har foto av begge rømlingene nå,» hoiet Jan Karlsson fra reporterbordene. «Kan vi kjøre dem?»

			Gjedda vinket til seg den unge vikaren. En ordentlig blei med fønet hår og bukseseler over skjorta. Han viste frem to kornete bilder.

			«Det av Olof Possner er et vanlig passfoto. Den andre fyren, Sean O’Connor, ble fotografert av politiet da de pågrep ham. Det kommer fra en kilde.»

			Gjedda nappet til seg bildet av småforbryteren som tilfeldigvis hadde havnet midt i befrielsesdramaet. Han sto med bar overkropp mot en hvit vegg. En tatovering lette seg opp over brystet.

			«Å legge ut Possner er helt kurant. Men han her ...»

			Han tenkte seg om en stund.

			«Jo, bare kjør på. Han har rømt. Han er kriminell. Han kan være en fare for folk flest. Da kan vi hevde at det er til beste for allmennheten å offentliggjøre navn og bilde. Kjør på!»

			Vikaren forsvant av gårde.

			«Den karen kommer til å bli sjefredaktør en dag,» sa Gjedda.

			Før de rakk å gjenoppta samtalen, ropte billedred­aktøren fra Båten.

			«Jeg har ordnet et helikopter. Skal vi sende opp Ivarsson og Hult?»

			Gjedda holdt tommelen opp.

			«Spørsmålet er om helikopteret i det hele tatt klarer å ta av med Ivarsson om bord,» mumlet han. Han pekte med hånden mot glassburet. «Kom, vi setter oss der inne.»

			Vera fulgte etter Gjedda inn i rommet som egentlig bare var en innglasset firkant, der hun slo seg ned ved møtebordet. Det var sjefredaktørens kontor, men han var på konferanse med styret. Antakelig dritings allerede.

			«Jeg vil at du skal jobbe med dette,» sa Gjedda. «Jeg vil ha deg i helikopteret, ikke den renkesmeden Ivarsson. Men det er ikke jeg som bestemmer.»

			Han slo ut med hendene.

			«Jeg har fått ordre om at du ikke skal bort fra nettredaksjonen før du har fått i stand et ordentlig stort scoop selv. Det må ikke se ut som om du får fordeler av at du har krøpet til køys med Muryn. Da får vi hele fittestimen på nakken.»

			«Men jeg har jo bare hatt ulemper av det, for faen,» sa Vera.

			Jan Karlsson føk forbi utenfor ruta. Hun skulle ønske hun var som ham. Skulle ønske hun kunne begynne på nytt, gjøre alt om igjen.

			«Jeg skal si deg hvordan det ligger an,» sa Gjedda. «Ivarsson og den kjære sjefredaktøren vår er gamle venner fra Värnpliktsnytt. Han kommer ikke til å gi etter før han blir nødt. Gi ham et skikkelig kanonscoop.»

			Vera stirret i bordplata. Hun vurderte å ringe Rikard og kjefte på ham for at han ikke eide bein i nesa.

			«Hva faen skal jeg gjøre, da?»

			«Det har den store lederen vår tenkt på allerede. På møtet halv to sa sjefredaktøren at jeg skulle be deg ringe Lotta Engberg om ryktet som sier at hun er sammen med Christer Sjögren igjen. Alle underholdningsjournalistene jobber med rømningen.»

			Vera så stygt på Gjedda. Han var bare budbringeren, men likevel fikk hun lyst til å skyte skallen av ham.

			«Har du ingen ordentlig sak?» spurte hun.

			«Jo visst,» flirte han. «Alle vet jo at Schyman drikker. Skaffer du noe på det, gir jeg deg seks sider i avisen.»

			Hun ristet på hodet. Det var umulig å offentliggjøre noe om det – med mindre Vänsterpartiets leder Gudrun Schyman selv ville fortelle om misbruket.

			«Da får jeg vel sette meg på nettet, da.»

			Hun reiste seg og gikk ut av rommet, klarte ikke engang å rette blikket mot nyhetsdesken da hun gikk mot nettredaksjonen, som lå i en bortgjemt krok langt bak i lokalet.

			På plassen sin fant hun en lapp fra nettsjef Bosse Rosen.

			Vondt i magen. Gikk hjem. Sjekk e-posten. Et tips om nigeriabrev der. Nytt fenomen for å lure penger av internett-nybegynnere. / Rosén

			Hun logget seg inn på datamaskinen og åpnet e-posten. Men greide ikke å mobilisere noe engasjement i saken. De aller færreste hadde internett, noe som betydde at problemet bare berørte et svært begrenset antall mennesker.

			Og det var ingen rømning. Historien manglet puls.

			Hun grep tipstelefonen og ringte Jerker Wretström, som svarte nesten øyeblikkelig.

			«Jeg var kanskje litt vrang i sted,» sa Vera. «Vil du for­telle om aksjonen?»

			«Det er på Docklands i Nacka, i det gamle verftet. Og det er ingen obskur liten rave-klubb, om det er det du tror. Den er svær, det kommer kjendiser dit nesten hver gang.»

			«Og dere skal slå til i kveld?»

			«Ja. En stor razzia. Ting tyder på at det kommer en del bra navn i dag.»

			Vera skjønte at hun hadde feilvurdert tipset. Kjendiser og narko solgte alltid aviser.

			«Og da går jeg ut fra at du vil ha en saftig sum tips­penger?» sa hun. «Hvis jeg får tatt bilde av en kjendis, mener jeg.»

			«Nei. Dette gjør jeg pro bono. Ravekommisjonen må oppvise resultater, ellers legger de oss ned. Hvis vi får satt håndjern på en eller annen kjendis, blir sjefene glade. Og i beste fall avskrekker vi kanskje en og annen tenåring fra å ta ecstasy.

			«Okay,» sa Vera. Hun slo av datamaskinen og gjorde seg klar til å gå fra redaksjonen. «Hvilke kjendiser kom­mer i kveld?»

			«Han hissige fyren som synger sammen med homse­frisøren og puppedama.»

			«Alexander Bard fra Army of Lovers?»

			«Ja, det heter han kanskje. Vi sees elleve.»

			Vera avsluttet samtalen og rasket til seg penn og blokk. På vei ut av redaksjonen stakk hun inn på fotografenes kontor og plukket med seg et kompaktkamera fra et skrivebord, selv om hun egentlig ikke hadde lov til det.

			Så tok hun bakveien ut av redaksjonen. Hun skulle skulke til razziaen begynte.

